钦定古今图书集成/方舆汇编/职方典/第1225卷 > 《岳州府新筑永济堤记》前人
## 钦定古今图书集成/方舆汇编/职方典/第1225卷 > 《岳州府新筑永济堤记》前人

岳州府城北十五里，有矶曰“城陵”，当川、广、云、贵之冲。
官所置有驿，有巡检司，有递运、河泊二所。凡朝所遣
使有事于西南诸藩，牧伯而下，方巡岁代，及执事役
夫之宣教布令，商贾民庶之往来，胥此焉集，其为地
至要也。顾其西则长江奔流，冲啮无定，东则白石、翟
家二湖所汇。地势卑垫，每夏秋际，洞庭、江汉与二湖
“合，浩荡掀播，茫无畔涯。舟行则多限风涛，或累信宿；
陆行则巡山历涧，纡回三百馀里，艰阻万状，人甚苦
之。”前知岳州府眉山吴侯行骖，欲筑堤构桥以得代，
弗果。福清戴侯某继守，始就二湖口构木为梁，颇利
病涉。但冬置春设，岁费烦扰，利与劳不相直。成化癸
卯，弋阳李君文明知府事，事既就绪，乃命筑土为堤，
长四千丈，广二丈，缘地势为平，高者七八尺。堤成，名
曰“永济。”傍夹树柳二万，以固积壤。又凿巨石于华容
之层山为桥二，于旧所置梁处，广二丈，高倍半，长五
倍之，不可容舟。桥成，名其南与堤同，其北曰“广通。”复
虑水涨则舟不能出入，乃仿规运河，甃石为闸，于二
桥之北，广五丈，高丈“有二尺，长加高之三尺。架木梁
以通车马，建亭列室，以为官属迎候之地”，而堤之事
始备。盖始于甲辰十月，越一年丙午某月，为工二十
有七万，金三千馀两而成。初，城陵居民，与水高下，依
山并矶，以附市集。至是，乃募民俾自占堤，筑土架屋，
市廛咸凑，烟火相接，户累数百，无复有转徙。虑堤东
隰地，“旧为萑荻之区者，恃其障蔽，渐可耕艺，以顷计
者，要其成可至数百云。”夫堤堰之制，起于中古，所以
障蔽水患，为田壤计，鲜有专为道途设者。然民之生
彝险、劳逸，亦惟所在，而为之利，独田也哉？城陵之险，
惟道途最急。今易水为陆，缩远为近，就《平彝》而脱危
阻，其利可知也。甚者变槎居为《巾集》，化弃地为膏沃，
又昔之所未有者，盖一举而数利兼焉。古称更旧政
者，不十倍利则不必兴。有如是，役亦可以兴矣。且其
费必公出，工必佣致，虑定而事动，期克而功集，改听易视，而民不知微。李侯之贤，其曷克臻兹哉！堤以“永
济”名者，自唐已有之，今名存实废，不可复考。是堤也，
吴侯之志，戴侯略施之，李侯实大成之。嗣是以往，如
数侯者，异时而同志，则斯名也，其亦可以称情矣乎？
李侯名镜，举己丑进士，历刑部员外郎。廉明公恕，修
学校，饬公宇，百度具作，而堤之功为多。佐是役者某
官某。请予记者，山东参政邓君宗器、四川按察副使
柳君拱之及其乡大夫也。